67-jarige word weer maTian (67) het geboorte geskenk aan ‘n babadogtertjie Sy lyk dalk soos ŉ ouma, maar ŉ 67-jarige vrou in China is vermoedelik dié land se oudste ma toe sy geboorte geskenk het aan ŉ gesonde babadogtertjie. Die vrou, slegs bekend as Tian, het Vrydag haar bondeltjie vreugde verwelkom by die Zaozhuang-kraaminriging. Klein Tianci (“geskenk uit die hemel”) is met ŉ keisersnee gebore en sy het 2,56 kg geweeg. Tian, ŉ afgetrede dokter wat by dieselfde hospitaal in Shandong gewerk het, het natuurlik swanger geword ná sy tradisionele Chinese vrugbaarheidsbehandelings geneem het, het ŉ woordvoerder van die hospitaal gesê. “Ons was baie gelukkig, gegewe dat die ma al ouer is en ŉ verskeidenheid komplikasies gehad het tydens die swangerskap,” het Liu Chengwen, hoofgeneesheer, aan die openbare uitsaaier CCTV Plus gesê. “Toe ons die ma se voortplantingstelsel ondersoek het, het ons bevind dat sy, in teenstelling met ander vrou in hul 60’s, nog eierstokke het wat vergelyk kan word met vroue in hul 40’s. Dit is waarskynlik een van die redes waarom sy natuurlik swanger geraak het.” Tian en haar man, Huang (68), is vermoedelik die oudste paartjie in die land wat natuurlik swanger geraak het, aldus CCTV. Hulle het in Mei gehoor Tian is swanger toe sy ŉ roetine-ondersoek ondergaan het. Tian het aan die Jinan Times gesê sy wou aanvanklik nie voortgaan met die swangerskap toe sy gehoor het sy is swanger nie. Die egpaar het reeds twee kinders, waaronder ŉ seun wat gebore is voor China sy een-kind-beleid ingestel het. Sy het egter verskeie komplikasies gehad tydens haar swangerskap, onder andere erge pre-eklampsie, hartversaking en abnormale lewer- en nierfunksie, en daarom het dokters op ŉ keisersnee besluit. Die wêreld se oudste ma is waarskynlik die 74-jarige Erramatti Mangayamma van Indië wat verlede maand geboorte geskenk het aan tweelingdogtertjies, ná in vitro-bevrugting (IVB).